บาทเปิด 32.59/61 อ่อนค่าตามภูมิภาค
เงินบาทเปิด 32.59/61 อ่อนค่าตามภูมิภาค นักลงทุนรอดูผลการประชุมกนง.
10 มี.ค. 2558

เงินบาทเปิด 32.59/61 อ่อนค่าตามภูมิภาค นักลงทุนรอดูผลการประชุมกนง.
นักบริหารเงิน เปิดเผยว่า เงินบาทเปิดตลาดเช้านี้อยู่ที่ระดับ 32.59/61 บาท/ดอลลาร์ อ่อนค่าลงเล็กน้อยจากช่วงเย็นวานที่ปิดตลาดที่ระดับ 32.56/57 บาท/ดอลลาร์
แนวโน้มวันนี้เงินบาทยังมีโอกาสที่จะอ่อนค่าได้ต่อ ซึ่งเป็นไปตามทิศทางเดียวกันกับค่าเงินสกุลอื่นในภูมิภาคที่อ่อนค่าเมื่อเทียบกับดอลลาร์สหรัฐเช่นกัน โดยปัจจัยสำคัญที่ตลาดติดตามในช่วงนี้ คือ รอผลการประชุมของคณะกรรมการนโยบายการเงิน(กนง.) ว่าจะตัดสินใจปรับลดอัตราดอกเบี้ยหรือไม่ แต่ทั้งนี้ส่วนใหญ่ตลาดคาดการณ์ว่า กนง.รอบนี้จะยังคงดอกเบี้ยไว้ที่ระดับ 2.00%
"วันนี้บาทคงอ่อนค่าต่อได้อีก ก็เป็นเหมือนกันหมดทั้งภูมิภาค ตอนนี้ปัจจัยที่สำคัญคือรอ กนง.จะปรับดอกเบี้ยลงหรือไม่ แต่ส่วนใหญ่แล้วตลาดคาดว่าจะยังคงดอกเบี้ยไว้เท่าเดิม" นักบริหารเงิน ระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 32.55-32.65 บาท/ดอลลาร์